text: Ældre kvinde reddet ind fra natten
  06 marts 2018 kl. 06.02
  Bilist slog alarm og personale smed hvad de havde i hænderne og reddede ældre kvinden ind fra natten.
  En kvinde på 78 år kan takke en ansvarsfuld bilist og et handlekraftigt plejepersonale for, at hun tirsdag morgen vågnede op sin varme seng.
  Erik Lindholdt, vagtchef, Syd- og Sønderjyllands Politi: "Stor ros til plejepersonalet."
  Da en bilist natten til tirsdag kørte ad Ribevej ved Toftlund, så han kvinden, som kom gående langs vejen. Bilisten ringede til politiet, som sendte en patruljevogn fra Tønder afsted mod Toftlund samtidigt med, at de alarmerede personalet på et plejecenter i Toftlund.
  De smed, hvad de havde i hænderne, satte sig i deres egne biler, kørte ud for at lede efter kvinden og fandt hende i nattemørket på Ribevej og bragte hende hjem i varmen og sikkerheden på plejecenteret.
  - Stor ros til plejepersonalet, siger vagtchef Erik Lindholdt hos Syd- og Sønderjyllands Politi.
  